17/09/2012 | Administración LocalMunicipal
Negreira
Aprobación tácita e definitiva do Regulamento de funcionamento do punto limpo de Negreira e publicación do texto íntegro

ANUNCIO Aprobado tácita e definitivamente, ó non terse presentado reclamacións, o Regulamento de funcionamento do punto limpo de Negreira, a continuación publícase o texto íntegro do mesmo en cumprimento do artigo 70.2.º da Lei 7/1985, do 2 de abril, reguladora das bases do réxime local. REGULAMENTO DE FUNCIONAMENTO DO PUNTO LIMPO DE NEGREIRA Artigo 1.–Definición e ámbito de aplicación. O punto limpo de Negreira é un equipamento ambiental, situado no polígono industrial do Concello. Nel recíbense os residuos que pola súa natureza ou volume non son obxecto habitual do servizo de recollida de residuos sólidos urbanos. Constitúe, polo tanto, un sistema de recollida selectiva, sendo un centro no que se reciben, almacenan e valoran os residuos domésticos que non teñen saída a través da recollida diaria. En ningún caso se trata dun vertedoiro, senón dun lugar para almacenar temporalmente os residuos ata entregalos a xestores autorizados. Artigo 2.–Obxectivos. – Recoller os residuos que pola súa natureza ou volume quedan fóra do servizo de recollida diaria. – Recuperar os materiais contidos nos residuos para recíclalos. – Sensibilizar os cidadáns respecto da separación e recuperación. – Proporcionarlles aos veciños un medio para eliminar os residuos que representen un perigo para o medio, como aceites, pinturas, fluorescentes, radiografías, etc., evitando así o seu vertido incontrolado. – Aproveitar os materiais contidos nos residuos que se poden reciclar directamente e conseguir con iso un aforro en enerxía e materias primas. – Buscar unha mellor solución para cada tipo de residuos co fin de conseguir a máxima valoración dos materiais e o custe mínimo da xestión global. Artigo 3.–Finalidade. Este regulamento ten por obxecto regular as actividades relacionadas coa posta en marcha e funcionamento do punto limpo de Negreira, as súas instalacións, elementos e mobiliario. Artigo 4.–Usuarios do punto limpo. Son usuarios do punto limpo todos os cidadáns que residan no concello de Negreira e que queiran depositar de forma selectiva os residuos orixinados nos seus domicilios, de conformidade ao que establecen os artigos deste regulamento. O punto limpo estará ao dispor dos cidadáns que acheguen volumes de residuos que non superen os valores prefixados. Queda terminantemente prohibido fumar nas instalacións do punto limpo. Artigo 5.–Servizos que prestará o punto limpo. – Recibir os residuos domésticos que previamente clasificou o usuario. – Controlar a procedencia, natureza e cantidade dos residuos que depositen os usuarios. – Enviar os residuos recollidos aos xestores autorizados, para tratalos. Artigo 6.–Residuos admitidos no punto limpo. O operario do punto limpo recollerá por unha banda residuos de orixe doméstica sen custo para os veciños do Concello. Os usuarios que entreguen residuos no punto limpo deben presentalos clasificados e deberán axustarse á seguinte tipoloxía: As empresas que xeran residuos na súa actividade industrial ou comercial (salvo as excepcións das moblerías) débenllos entregar directamente ás empresas xestoras autorizadas. Existe unha excepción cos residuos das moblerías: Neste caso asinarase un contrato entre a empresa adxudicataria da xestión do punto limpo e cada moblería interesada en baleirar naquel os seus residuos. Non se poden depositar os seguintes materiais: – Residuos sen clasificar. – Materia orgánica. – Residuos agrícolas ou gandeiros. – Residuos que proceden da actividade industrial. – Residuos producidos por actividades mineiras ou extractivas. – Animais mortos. – Residuos sanitarios (medicamentos, infecciosos, clínicos, citolóxicos.). – Residuos radioactivos (pararraios.) – Produtos que proceden de comisados. – Pneumáticos. – Uralita. – Calquera outro residuo que non se poida identificar e/ou clasificar previamente na categoría dos que se admiten. Os residuos que procedan da actividade industrial ou comercial débenllos entregar os produtores ás empresas xestoras autorizadas. Artigo 7.–Rexistro.1. O punto limpo de Negreira contará cun formulario de entrada diario no que o operario rexistrará obrigatoriamente, anotando a data na que se realicen, todas as operacións de depósito de residuos.2. Nese formulario o operario deberá facer constar os datos referentes ao residuo que entreguen. Artigo 8.–Funcionamento e xestión.1.–Cando chegue ao centro, cada usuario deberá identificarse mediante o DNI. O usuario deberán xustificar mediante o DNI, ou mediante un xustificante de empadroamento que é residente no Concello de Negreira. Tamén deberá presentar o xustificante de ter pagado o recibo do lixo do ano en curso. Soamente poderán depositar residuos de particulares, pero non de empresas.2.–Antes de depositar o residuo ou residuos, cada usuario deberá declarar no posto de control o contido do que quere entregar, co fin de realizar un control de orientación do vertido. O operario do centro, segundo a carga declarada e seguindo os criterios do artigo 6.º, decidirá aceptar ou rexeitar a entrega. Os usuarios e as usuarias do punto limpo deberán seguir as indicacións do operario do centro.3.–Os usuarios e as usuarias só poden depositar no punto limpo os residuos mencionados no artigo 6.4.–Para que o servizo que presta o punto limpo sexa o correcto, é necesario que os usuarios e as usuarias acheguen os residuos previamente separados e que os depositen nos colectores específicos para cada un deles, segundo as indicacións do operario do centro.5.–Nas instalacións do punto limpo estará dispoñible unha copia do presente regulamento, co obxecto de posibilitar a súa consulta a calquera usuario que o solicite.7.–Os transportistas que realicen os portes de residuos tamén seguirán as indicacións dos operarios do centro. Artigo 9.–Horario. O Concello dará a coñecer o horario de funcionamento da instalación mediante os medios oportunos. O horario será de luns a venres de 9 h ata as 13 horas e os sábados de 10 a 14 horas. Os domingos e festivos a instalación permanecerá pechada. Este horario poderá cambiarse segundo as necesidades do servizo. O Concello dará a coñecer os cambios mediante Bandos da Alcaldía. Artigo 10.–Protección do punto limpo. De conformidade coa lexislación vixente en materia de residuos e protección dos bens municipais, o Concello sancionará o uso indebido das instalación, os actos que causen danos ás estruturas, ao mobiliario e ao equipamento, e o abandono de residuos no exterior do punto limpo. Disposición adicional. A promulgación futura de normas con rango superior a este regulamento e que afecten ás materias determinará a súa aplicación automática e a posterior adaptación do regulamento no que fora necesario. Disposición final única. Este regulamento entrará en vigor unha vez saia publicado o seu texto íntegro no Boletín Oficial da Provincia e logo de que transcorra o prazo de quince días ao que se refire o artigo 65.2 da Lei 7/1985, do 2 de abril. Negreira, 5 de setembro de 2012. Alcalde-presidente José Blanco Pazos